**TÁJÉKOZTATÓ**

**Körmend Város Önkormányzata Képviselő-testülete 2022. október 11-i ülésére**

**Tárgy:** rezsicsökkentés miatti intézkedések megtétele

Tisztelt Képviselő-testület!

Más városokhoz hasonlóan Körmendnek is fel kell készülnie az előttünk álló télre, egy olyan télre, ahol soha nem látott energiaárak mentén kellene közszolgáltatásokat fenntartanunk.

Az áram tekintetében „menedékes” az Önkormányzat, azaz a végső menedékes körben maradhat. Az áram díja közvilágítás esetében 16,70 Ft/kWh óra volt a háború előtt, most végső menedékes vételezési körben ez az összeg 106,17 Ft/kWh, és ez is folyamatosan változik.

A gáz tekintetében nem jött létre ilyen menedékes kör az Önkormányzatoknak. A gázt a háború előtt 182,03 Ft/m3 árért (nettó gázdíj, erre rárakódik még az ÁFA és egyéb járulékos költségek), most 850 Ft/m3 nettó áron szerződtünk, ami nagyon jó ár, tekintettel arra, hogy egyes iskolák pl. 1600 -1700 Ft/m3 –ért veszik a gázt.

Intézkedések nélkül ezen árak kifinanszírozhatatlanok. Ne felejtsük el azt sem, hogy Körmenden a lakosság adóterhe más városokéhoz képest alacsony, mert csak gépjárműadó (ami az Állam bevétele) és iparűzési adó létezik Körmenden, így egy nem vállalkozó lakos csak gépjárműadót fizet, és azt se az Önkormányzatnak.

Az alábbi intézkedéseket vezetjük be:

* a legnagyobb gázfogyasztási helyek maradjanak zárva, így nem nyit ki az uszoda és a színházépület.
* a Kollégium, mint hatalmas épülettömb, legyen lezárva,
* a gyerekkönyvtárat lezárjuk, a felnőtt könyvtárban tudják a gyerekek átvenni majd az előre leegyeztetett könyveket,
* a Hunyadi u. 8. szám alatti épület egy részében a Pedagógiai Szakszolgálat működik, ez egy hatalmas, többszintes épület, ahol a folyosókat és a sok kistermet is fűteni kellett, ennek az épületrésznek a lezárását javasoljuk, mert hatalmas költséggel jár a fenntartása. A pedagógiai szakszolgálati feladat ellátása a Szombathelyi Tankerület feladatkörébe tartozik, az Önkormányzat helyiséggel segítette a feladatellátást. A helyi óvodákban tudunk helyiséget felajánlani (ahol korábban is működött a Szakszolgálat), az óvodákat mindenképpen fűteni kell, így a leglogikusabb, ha ide költözik át a feladatellátás.
* A Körmendi Közös Önkormányzati Hivatalban a beérkező távhőmennyiség csökkentésével lehet csak takarékoskodni, most a beérkező hőmennyiség 22 C-hoz van igazítva, ennek a csökkentését kérjük a távhőszolgáltatótól 20 C-ra, ill. hétvégenként nem kérünk fűtést az ingatlanba, az esküvők napját kivéve.
* Minden intézményben a kazánok által előállított hőfok csökkentését rendeljük el, egyes helyekre távvezérléssel irányítható fűtésszabályzót szerelünk fel (ahol a kazán típusa ezt engedi).
* Több intézmény esetében is –főleg, amik lezárásra kerülnek – átalány helyett diktálásra kell átállni (jelenleg ezt nem engedi az MVM online rendszere, telefonon pedig elérhetetlen az MVM).
* Egyes intézmények már energiatakarékos lámpatesteket szereltettek be a régiek meghibásodása esetén. Ezt a folyamatot folytatni kell, ill. az Önkormányzati Hivatalban is át kell állni az energiatakarékos izzók használatára.
* A díszkivilágítást megszüntetjük. Elkészültek a közvilágítás korszerűsítés tervei, így jövőre a beruházás –Kormányengedélyes hitellel, a közbeszerzést követően – megvalósulhat.
* könyvtárat és múzeumot nem szeretnénk bezáratni, de pl. a vadászlak lezárásra kerülne, és a lóistállóban, kiállítóteremben is temperáláson maradna csak a fűtés.
* energetikust bízunk meg, hogy készítse el az egyes intézmények esetén tervét arra vonatkozóan, hogy hogyan lehet az energiamegtakarítást a lehető legjobban elérni az intézményeket illetően. Persze ehhez beruházások is szükségesek –pályázati forrásból - , sajnos a pályázati kiírások feltételei eddig nem a költségekhez igazították a támogatást az energetikai pályázatoknál, hanem az elérhető megtakarításhoz, ami abszurd helyzetet teremtett, hiszen az építőipari költségek messze meghaladták az ily módon megállapított támogatások összegét.

A fenti intézkedéseket az intézményvezetők valósítják meg, minden fogyasztási helyen.

Háború van, mind a lakosság, mint az Önkormányzatok, mind az Állam elszenvedi ennek következményeit. Az előttünk álló telet vészüzemmódban túl kell élnünk, ebben mindenkinek, képviselőknek, intézményeknek, lakosságnak együtt kell működnie. Ahogy megnyílnak támogatási lehetőségek a megemelkedett rezsiköltségek miatt, azonnal indulunk kérelmünkkel, amire ezúton előre is kérünk már felhatalmazást.

**HATÁROZATI JAVASLAT I.**

Körmend Város Önkormányzata Képviselő-testülete a jelen tájékoztatóban írtakat tudomásul veszi.

**HATÁROZATI JAVASLAT II.**

Körmend Város Önkormányzata Képviselő-testülete felhatalmazza a Polgármestert arra, hogy a Belügyminisztériumhoz támogatási kérelmet nyújtson be a megemelkedett rezsiköltségek miatt az önkormányzati költségvetés egyensúlyának megteremtése és a munkabérek védelme érdekében.

Körmend, 2022. október 4.

**Bebes István**

**polgármester**